
privind aprobarea Înţelegerii de Cooperare între 
Municipiul Timişoara şi Municipiul Lublin din Polonia

Relaţiile Timișoarei cu Lublin au fost iniţiate în anul 2012, când ambasada Ambasada Republicii Polone la București a înaintat orașului nostru propunerea făcută de orașul Lublin de a încheia un acord de cooperare cu Timişoara. Demersurile în vederea unui viitor acord de cooperare au fost consolidate în anul următor, când Timișoara a primit vizita Primarului Municipiului Lublin, însoţit de o delegaţie oficială. Discuţiile cu omologii timișoreni au condus la semnarea, la data de 18 martie 2013, a unei „Scrisori de intenţie pentru stabilirea de relaţii de cooperare între Timișoara și Lublin”, care identifica oportunităţi de cooperare în domeniul cultural, economic, universitar, şcolar, tineretului, sportiv, administrării oraşelor şi proiectelor europene. 
În cursul anului 2013 au avut loc primele schimburi culturale și sportive între diverse instituţii din cele două orașe. Vizita oficialilor din Lublin pentru sărbătorirea Zilei Timișoarei a fost urmată de o deplasare la Lublin a unei delegaţii timișorene condusă de domnul primar Nicolae Robu, în luna decembrie. În cursul anilor 2014 şi 2015 au avut loc mai multe acţiuni şi schimburi în domeniile administrativ, cultural, dezvoltării locale, tineretului, sportului, şcolar şi al  proiectelor europene, iar pentru anul 2016 au fost luate în calcul diverse schimburi și acţiuni culturale și in domeniul proiectelor europene.

În perspectiva dezvoltării relaţiilor dintre oraşe, orașul Lublin a lucrat în cursul anului 2014 la o strategie de cooperare teritorială internaţională, document pe care l-a elaborat în parteneriat cu mai multe orașe din Europa Centrală și de Est, printre care și Municipiul Timișoara. Strategia se dorește a fi un factor de accelerare a dezvoltării parteneriatului dintre orașe, prin urmărirea unor direcţii de acţiune comună privind proiectele din următoarea perioadă de programare a Uniunii Europene, până în anul 2020, în special pentru „Instrumentul European de Vecinătate și Parteneriat”. 
Lublin este un oraș de talia Timișoarei, având 348.450 de locuitori (2010), respectiv 713.405 în zona metropolitană.  Situat în estul Poloniei, în provincia istorică a Poloniei Mici, orașul se găsește la o distantă de 161 km de capitala Varșovia. La fel ca Timișoara, Lublin este așezat strategic, aproape de frontieră, se bucură de o bogată multiculturalitate, are un important patrimoniu istoric și o tradiţie în atitudinea anti-comunistă. În prezent, ambele orașe întreţin un climat prielnic centrelor culturale, de cercetare și ITC și sunt preocupate de dezvoltarea economiei și a energiilor verzi. Viaţa academică este de asemenea similară, comparaţia complimentând orașul nostru: la Lublin sunt instruiţi 100 000 de studenţi, în cinci universităţi publice și câteva institute particulare. Acestea au adus orașlui faima de „Oxfordul Poloniei”. În contextul efortului Timișoarei de a accede la titlul de Capitală Culturală Europeană, apropierea de acest oraș polonez nu poate fi decât un semn bun, intrucât și Lublin are o foarte bogată și prestigioasă agendă culturală, ca de altfel și o experienţă considerabilă în pregătirea unei candidaturi similare. 

Încheierea Înţelegerii de Cooperare ar facilita schimburi avantajoase ambelor părţi în varii domenii, în principal în cel al administrării orașelor, urbanismului, culturii, sportului, economiei, social, protecţiei mediului, turismului, proiectelor europene, dezvoltării locale, educaţiei și învăţământului superior,  inovării, înaltelor tehnologii și tehnologiei informaţiei. 

În conformitate cu prevederile art.16 din Legea administraţiei publice locale nr. 215/2001 actualizată şi potrivit dispoziţiilor art. 41 din Legea tratatelor nr. 590/2003, Înţelegerea de Cooperare între municipiul Timişoara din România şi orașul Lublin din Polonia a fost avizată  favorabil de către Ministerul Afacerilor Externe (Avizul nr. H2-1/991/12.03.2015, înregistrat cu nr. SC2015-007683/23.03.2015) şi de către Ministerul Dezvoltării Regionale și Administraţiei Publice (Avizul nr. 20976/20.03.2015, înregistrat cu nr. SC2015-008123/26.03.2015). 

Având în vedere aspectele menţionate mai sus; 

Propunem:

Emiterea unei Hotărâri a Consiliului Local prin care să se aprobe Înţelegerea de Cooperare între Municipiul Timişoara din România şi Municipiul Lublin din Polonia, conform anexei care va face parte integrantă din hotărâre. 

